Issoktaw iż-żjarat tal-President George Abela fil-lokalitajiet Maltin, biż-żjara tal-lum tkun fiż-Żurrieq. Il-President George Abela qal li huwa tassew importanti li l-Uffiċċju tal-President u l-Presidenza dejjem tkun waħda qawwija, serja u rispettuża ħalli meta l-President jagħmel zjarat statali barra jew jilqa’ xi kapijiet ta’ stat f’Malta dejjem ikollu r-rispett mistħoqq. Tkellem fuq iz-zjarat statali li se tibda minn għada fl-Awstrija u l-Islovakkja. F’dan l-isfond qal li dawn huma żjarat importanti għax Malta m’hijiex iżolata imma parti integarli mill-komunità internazzjonali. ‘Il-president dejjem irid iżomm ħajja r-reputazzjoni ta’ pajjiżna barra u jġib il-ġid lejn il- pajjiż’, qal Dr Abela. Żied jgħid li għalhekk f’din iż-żjara se jkun hemm delegazzjoni iffurmata minn negozjanti biex jiltaqgħu ma’ negozjanti minn dawn il-pajjiżi biex jissaħħew ir-rabtiet u jiġu xprunati opportunitajiet. B’aċċenn għaż-żjara fl-Islovakkja, qal li se jinfetħu toroq u żviluppi ġodda li se joħorġu tul iż-żjara. Filwaqt li ħares lura fuq dawn l-aħħar snin bħala president, qal li kienu ħames snin impenjattivi ħafna u ħa jibqgħu hekk sal-aħħar, biż-żjarat f’Marzu li ġej fil-Ġermanja, kif ukoll fi Frar se jilqa’ l-President Grieg f’Malta. Ttkellem ukoll dwar li se jkun qed jiftaħ dar fl-Imtarfa li se tilqa’ fiha persuni li għandhom problemi dwar il-konsum tal-ikel. Għamel referenza wkoll għas-somma miġbura fl-edizzjoni tal-Istrina ta’ din is-sena, li qal tagħtu l-akbar sodisfazzjon, aktar u aktar meta s-somma ttriplikat minkejja li neħħa r-rigali. Qal li għal President il-ġdid għandu jkun ta’ unur li jgħin persuni fil-bżonn. Storja: Fiorella Pace